**סימולציה חוקתי**

**שאלה 1**

1. בהצעת חוק הדגל, הסמל והמנון המדינה (תיקון – פגיעה בכבוד הדגל), תשפ"ד-2024, נכתב:

**בחוק הדגל, הסמל והמנון המדינה, תש"ט–1949, במקום סעיף 5 [**שבו נקבע כיום כי "הפוגע בכבוד דגל המדינה או בכבוד סמל המדינה, או גורם לפגיעה בכבודו, או משתמש בו באופן שיש בו כדי לפגוע בכבודו, דינו – מאסר עד שלוש שנים או [...] [קנס עד 58,400 שקלים חדשים] או שני הענשים כאחד"**] יבוא:**

**5. (א) הפוגע בכבוד דגל המדינה או בכבוד סמל המדינה, או גורם לפגיעה בכבודו, או משתמש בו באופן שיש בו כדי לפגוע בכבודו, דינו – מאסר עד ארבע שנים או קנס עד 29,200 שקלים חדשים או שני הענשים כאחד]. [...]**

**(ב) לעניין סעיף זה, "פגיעה בכבוד דגל המדינה" – לרבות (1) שינוי צורת הדגל או עיוות פרטיו; (2) לעניין הנפת הדגל בהפגנות, הנפת הדגל באספה או בתהלוכה כהגדרתן בסעיף 83 לפקודת המשטרה [נוסח חדש], תשל"א-1971.**

בדברי ההסבר שצורפו להצעת החוק נכתב: **לאחרונה רווחת התופעה של ביזוי דגל המדינה, בין היתר על ידי שינוי צורתו ועיוותו, וכן על ידי הנפתו באספות מרובות משתתפים בנושאים פוליטיים מפלגים. על מנת לחזק את ההרתעה ולאור תופעות של שימוש לא ראוי בדגל עד כדי ביזויו, מוצע להחמיר את עונש המאסר המרבי על העבירה ולחדד את הגדרת הפגיעה בכבוד דגל המדינה כך שתקיף כל שינוי או עיוות של פרטי דגל המדינה וכן הנפת הדגל בהפגנות. עם זאת, כדי לשמור על מידתיות מוצע להפחית לחצי את גובה הקנס שאפשר להטיל על ביצוע העברה, וכן לקבוע כי כפגיעה בכבוד דגל המדינה בהפגנות תיחשב רק הנפתו ב"אספה", כפי שפורשה על ידי בית המשפט העליון, או בתהלוכה – שממילא ניתן להתנות את קיומן ברישיון לפי פקודת המשטרה [נוסח חדש], תשל"א-1971. יודגש כי אין בתיקון כדי לפגוע בחופש הביטוי, משום שהוא אינו אוסר על התבטאות כלשהי, אלא רק על מעשה של פגיעה בכבוד דגל המדינה, במפורט בסעיף.**

הכנסת תיקנה את החוק בהתאם להצעה. כנגד התיקון לחוק הוגשה עתירה, בטענה כי התיקון סותר את חוק-יסוד: כבוד האדם וחירותו. מה יהיו טענות הצדדים, וכיצד בית-המשפט צפוי להכריע? הניחו כי על הסעיף בנוסח שקדם לתיקון חלה שמירת הדינים.

**שאלה 2**

מהי הסמכות השיורית של הממשלה, ומהם הסייגים השונים לסמכות זאת? נא להסביר את הסייגים.

**שאלה 3**

באילו מובנים הכרזת העצמאות היא מקור של המשפט הישראלי, ומהו מיקומה של ההכרזה בפירמידת הנורמות בכל אחד מהם?

**שאלה 4**

לפי דעה מסוימת, "מנהג" חוקתי הוא מחייב מבחינה משפטית. מהו מנהג, ובאילו תנאים הוא מחייב לפי דעה זאת?

**שאלה 5**

מהן שתי הגישות האפשריות לפרשנות של סעיף 7א לחוק-יסוד: הכנסת, הקובע מגבלות על הזכות של רשימות ושל מועמדים להתמודד בבחירות לכנסת, ומהו הרציונל של כל אחת מהגישות?

**שאלה 6**

נא להסביר את ההבחנה בין "זכות שלילית" ל"זכות חיובית", ולהדגים אותה.